[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 27.3.2006

SEK(2006) 381 endelig

HENSTILLING FRA KOMMISSIONEN TIL RÅDET

om bemyndigelse af Kommissionen til at indlede forhandlinger om en aftale mellem regeringen for Amerikas Forenede Stater og Det Europæiske Fællesskab om koordinering af programmer for energieffektivitetsmærkning af kontorudstyr

1. BEGRUNDELSE

1. FORMÅL MED OG MÅLSÆTNINGER FOR AFTALEFORSLAGET

DENNE HENSTILLING FRA KOMMISSIONEN TIL RÅDET OMHANDLER BEMYNDIGELSE AF KOMMISSIONEN TIL AT INDLEDE FORHANDLINGER MED USA OM EN AFTALE, DER SKAL DANNE GRUNDLAG FOR ET PROGRAM, SOM ER UNDER FÆLLES FORVALTNING, OG SOM HAR TIL FORMÅL AT FORBEDRE ENERGIEFFEKTIVITETEN I KONTORUDSTYR - ENERGY STAR-PROGRAMMET. SIDEN 2001 HAR EU OG USA I FÆLLESSKAB GENNEMFØRT ENERGY STAR-PROGRAMMET OM ENERGIMÆRKNING AF KONTORUDSTYR (COMPUTERE, SKÆRME, PRINTERE, KOPIMASKINER MV.) PÅ GRUNDLAG AF EN AFTALE MELLEM USA OG EU [1], som udløber i juni 2006. Programmet blev for EU's vedkommende indgået ved Rådets afgørelse 2003/269/EF[2] af 8. april 2003 (som afløste Rådets afgørelse 2001/469/EF af 14. maj 2001) og gennemført i EU ved Europa-Parlamentets og Rådets forordning (EF) nr. 2422/2001 af 6. november 2001[3].

På baggrund af, hvad medlemsstaternes repræsentanter og andre interessenter har udtalt i EF-rådet for Energy Star-programmet (Energy Star-Rådet), og de erfaringer, der er gjort under Energy Star-programmets første gennemførelsesperiode, vil Kommissionen foreslå, at EU's Energy Star-program videreføres, og at der indledes forhandlinger om indgåelse af en ny femårig aftale med USA for perioden 2006-2011.

2. ENERGY STAR-PROGRAMMET

EFFEKTIV UDNYTTELSE AF ENERGIEN ER EN AF GRUNDPILLERNE I EN BÆREDYGTIG ENERGIPOLITIK I EU. STØRRE ENERGIEFFEKTIVITET ER MED TIL AT GØRE DET EUROPÆISKE ERHVERVSLIV MERE KONKURRENCEDYGTIGT, BESKYTTE MILJØET VED AT MINDSKE KLIMAÆNDRINGERNE OG FORBEDRE ENERGIFORSYNINGSSIKKERHEDEN [4].

Kontorudstyr står for en betydelig andel af elforbruget i EU. En nylig undersøgelse i Tyskland viste, at kontorudstyr anslås at tegne sig for ca. 5% af det samlede elforbrug[5]. Forbruget kan tænkes at stige, da en mindskelse af tabet i standbytilstand og slukket tilstand ikke vil være tilstrækkeligt til at opveje en stigning i energiforbruget i tændt tilstand.

Hvis kontorudstyrs energimæssige præstationer skal bidrage til en bæredygtig energipolitik, der opfylder ovennævnte mål, må de optimeres yderligere. Energy Star-programmet er rammen for forbedring af kontorudstyrs energieffektivitet, idet det koordinerer mærkningsordningerne for sådanne produkter i USA og EU. Energy Star-programmet, som blev sat i gang af De Forenede Staters Miljøstyrelse (EPA), gennemføres også hos andre store handelspartnere over hele verden (f.eks. Japan, Canada, Australien og Sydkorea).

Energy Star-programmet giver fabrikanter af kontorudstyr mulighed for på frivilligt grundlag at registrere de produkter, der opfylder programmets krav til energieffektivitet (tekniske specifikationer), og benytte Energy Star-mærket og -logoet til markedsføringsformål. Det endelige mål er at tilskynde indkøbere og forbrugere til at anskaffe energieffektive apparater og bruge dem effektivt.

3. NUVÆRENDE BESTEMMELSER PÅ OMRÅDET

DEN FØRSTE AFTALE MELLEM USA OG EU UDLØBER I JUNI 2006. I en ny aftale bør der tages hensyn til erfaringerne fra gennemførelsen af Energy Star-programmet i perioden 2001-2005. Denne første periode er evalueret i en "meddelelse fra Kommissionen til Rådet og Europa-Parlamentet om Energy Star-programmets udførelse i Det Europæiske Fællesskab i tidsrummet 2001–2005".

Rådets direktiv 92/75/EØF[6] om angivelse af husholdningsapparaters energi- og ressourceforbrug ved hjælp af mærkning og standardiserede vareoplysninger har bestemmelser om obligatorisk energimærkning af apparater til brug i hjemmet. Energy Star-programmet er en ordning for frivillig mærkning, og den omfatter kun kontorudstyr. Kontorudstyr bliver i stigende grad brugt i hjemmene og kan derfor også være omfattet af direktiv 92/75/EØF. Imidlertid er direktiv 92/75/EØF ikke det mest egnede middel til energimærkning af kontorudstyr af flere grunde:

- den hurtige innovation og korte produktudviklingscyklus i kontorudstyrssektoren giver mulighed for energibesparelser, der bedst kan udnyttes ved hurtige tilpasninger af præstationskriterierne

- når medlemsstaternes og Fællesskabets indsats for energimærkning af kontorudstyr koordineres med de største andre handelspartnere i verden, minimeres omkostningerne for producenter, forhandlere og i den sidste ende købere og brugere af kontorudstyr.

Direktiv 2005/32/EF[7] afstikker rammerne for fastlæggelse af krav til miljøvenligt design af energiforbrugende produkter. Ved et miljøvenligt design gribes der ind allerede i et produkts designfase og tages hensyn til hele produktets livscyklus. Energieffektivitet er et vigtigt aspekt, men ikke det eneste. Som led i miljøvenligt design kan der for hvert produkt defineres minimumskrav til dets miljøpræstationer, især dets energieffektivitet, mens sigtet med Energy Star-programmet er, at markedskræfterne skal løfte præstationerne med hensyn til energieffektivitet, og det tilskynder producenterne til at optimere deres kontorudstyrs energipræstationer. Derfor er Energy Star-programmet og eventuelle foranstaltninger til gennemførelse af miljøvenligt design komplementære for de produkter, der er omfattet af begge ordninger, og samspillet mellem dem kan tænkes udnyttet til at opnå lavere omkostningerne (f.eks. fælles måle- og undersøgelsesmetoder).

4 . HØRING AF ENERGY STAR-INTERESSEGRUPPERNE 2001-2005

MED UDGANGSPUNKT I DEN NUGÆLDENDE AFTALE BLEV KOMMISSIONEN UDPEGET TIL AT VÆRE ENERGY STAR-PROGRAMMETS ADMINISTRATIONSENHED MED BISTAND FRA ET RÅDGIVENDE ORGAN, ENERGY STAR-RÅDET (ESR). KOMMISSIONEN FIK TIL OPGAVE AT VURDERE, HVORDAN AFTALEN FUNGEREDE I DEN FØRSTE FEMÅRSPERIODE, OG DRAGE NOGLE KONKLUSIONER MED HENBLIK PÅ EN EVENTUEL FORNYELSE AF AFTALEN I SAMRÅD MED ESR OG USA'S EPA.

Kommissionen har ved møder i ESR og dets tekniske arbejdsgrupper hørt medlemsstaterne, EFTA-landene (der sluttede sig til programmet i 2004) og forskellige interessegrupper, bl.a. producenter af kontorudstyr og deres sammenslutninger, eksperter i markedsomlægning (medlemsstaternes energiagenturer), miljøorganisationer (f.eks. WWF) og forbrugerorganisationer (ANEC). Derudover har Kommissionen afholdt en særlig workshop (i april 2004 i Frankfurt am Main), hvor den generelle grundlinje i Energy Star-programmet for kontorudstyr blev drøftet.

Alle interessegrupperne går ind for, at der indgås en ny Energy Star-aftale med USA, forudsat at programmet gennemføres mere effektivt i EU. Navnlig bør proceduren for ajourføring af de tekniske specifikationer forenkles. Det er nødvendigt, hvis man skal følge med kontorudstyrs meget innovative karakter og korte udviklingscyklus og dermed sikre programmets effektivitet og troværdighed, som i vid udstrækning afhænger af ambitionsniveauet for de tekniske specifikationer, som kvalificerer produkterne til at bære Energy Star-logoet. Interessegrupperne mener derfor, at de tekniske specifikationer bør fastlægges sådan, at det på det tidspunkt, hvor kriterierne opstilles, kun er ca. 25 % af modellerne på markedet, der er kvalificerede til at få mærket.

På mødet den 2. december 2005 tilsluttede parterne i ESR sig forslaget fra Kommissionens tjenestegrene om at fortsætte gennemførelsen af Energy Star-programmet i endnu en periode i EU. Der var i ESR bred tilslutning til de fremlagte arbejdsdokumenter, hvori de ovenfor nævnte ændringer er indarbejdet.

5 . KOMMISSIONENS FORSLAG OM FORNYELSE AF ENERGY STAR-AFTALEN MED USA

I BETRAGTNING AF OVENSTÅENDE FORESLÅR KOMMISSIONEN AF FØLGENDE GRUNDE, AT EF FORTSÆTTER SIN DELTAGELSE I ENERGY STAR-PROGRAMMET:

- Effektiv udnyttelse af energien er en af grundpillerne i en bæredygtig energiforsyning i EU. Kommissionens grønbog om energieffektivitet peger på følgende vigtige fordele ved effektiv energiudnyttelse: sikring af den europæiske økonomis konkurrencedygtighed, fordi dens energiudgifter nedbringes, miljøbeskyttelse, fordi kuldioxidemissionerne fra energiforbruget formindskes, samt forsyningssikkerhed, fordi energiefterspørgslen falder og afhængigheden af energiimport derfor bliver mindre.

- Kontorudstyr står for en betydelig andel af elforbruget i EU. Hvis der intet gøres, vil forbruget muligvis stige, da en mindskelse af tabet i standbytilstand og slukket tilstand ikke er tilstrækkeligt til at opveje en stigning i energiforbruget i tændt tilstand. Hvis målene i grønbogen om energieffektivitet skal nås, må kontorudstyrs energipræstationer optimeres yderligere.

- Energy Star-programmet danner grundlag for koordinering af medlemsstaternes bestræbelser på at forbedre kontorudstyrs energieffektivitet. En samordnet fremgangsmåde er påkrævet for at gøre de uheldige virkninger for industrien og handelen så små som muligt, idet nationale bestemmelser, som ikke samordnes, vil påføre fabrikanterne, forhandlerne og dermed også kontorudstyrets købere og brugere øgede udgifter.

- Da kontorudstyr forhandles over hele verden, bør foranstaltninger for at gøre dets energieffektivitet så god som muligt gennemføres i samarbejde med partnere og beslutningstagere, der optræder på verdensplan. En harmoniseret fremgangsmåde vil give lavere omkostninger til gennemførelse af programmet og forhindre, at forbrugerne kommer i vildrede. Energy Star-programmet danner grundlag for, at bestræbelserne på at forbedre kontorudstyrs energieffektivitet kan samordnes med USA, Japan og andre vigtige markeder. Energy Star-programmet, som er skabt af USA's EPA og forvaltes for EU's vedkommende af Europa-Kommissionen, er derfor en naturlig platform for foranstaltninger, der tager sigte på forbedring af kontorudstyrs energieffektivitet gennem mærkning.

- Det frivillige Energy Star-program er almindeligt accepteret af fabrikanterne. Desuden er programmet i USA vigtigt ved offentlige indkøb, da de tekniske specifikationer skal følges ved offentlige indkøb. Det forventes derfor, at en stor del af det udstyr, som findes på markedet, efter en vis tid vil opfylde de tekniske Energy Star-specifikationer. Der kan derfor opnås betydelige energibesparelser, hvis de tekniske specifikationer er tilstrækkelig krævende (f.eks. kun opfyldes af 25 % af modellerne, som det foreslås i forhandlingsdirektiverne i bilaget) på det tidspunkt, hvor kriterierne lægges fast. Kommissionen mener, at bidragene fra EF's eksperter er vigtige og medvirker til at udvikle konsekvente og krævende tekniske specifikationer.

- Kommissionen mener, at Energy Star-programmet for kontorudstyr har været med til at gøre det kontorudstyr, der sælges i EU, mere energieffektivt, selv om det ikke kan opgøres i hvilket omfang. På den anden side er der stadig betydelige muligheder for at forbedre kontorudstyrs energipræstationer på en omkostningseffektiv måde. Hurtig innovation og kort produktudviklingscyklus kræver imidlertid meget fleksible instrumenter, såsom frivillige mærkningsordninger, som hurtigere kan tilpasses til teknologiens og markedernes udvikling.

- Programmet øger markedsgennemsigtigheden i sektoren for kontorudstyr, ikke mindst når det gælder kontorudstyrets energipræstationer. Det er en forudsætning for enhver aktivitet, der skal motivere både forbrugere, servicesektoren og de offentlige myndigheder til at inddrage energieffektivitet og de samlede ejeromkostninger, iberegnet udgifter til elforbrug, i indkøbsbeslutningen. Især kan Energy Star-programmets database, som varetages af EPA og Kommissionen, benyttes af nationale, regionale og lokale myndigheder som grundlag for aktiviteter, der skal fremme særlig energieffektivt kontorudstyr.

Det foreslås derfor at forhandle om endnu en femårig aftale med USA's regering. Med en sådan tidsbegrænsning får alle de berørte parter fuld fleksibilitet til at vurdere, om Energy Star-programmet er et nyttigt politikinstrument, der kan føre til yderligere forbedring af kontorudstyrs energieffektivitet.

2. KONKLUSION

På baggrund af ovenstående henstiller Kommissionen:

1. at Rådet bemyndiger Kommissionen til at forhandle om en aftale mellem regeringen for Amerikas Forenede Stater og Det Europæiske Fællesskab om koordinering af programmer for energieffektivitetsmærkning af kontorudstyr

2. at Rådet, da Kommissionen i overensstemmelse med traktaten vil føre disse forhandlinger på Det Europæiske Fællesskabs vegne, udpeger et særligt udvalg til at bistå den med denne opgave

3. at Rådet udsteder de forhandlingsdirektiver, der er indeholdt i bilaget til denne henstilling.

BILAG

FORHANDLINGSDIREKTIVER

1. Kommissionen sikrer, at aftaleudkastet indeholder nedenstående bestemmelser. Disse foreløbige bestemmelser er udarbejdet under de indledende drøftelser med De Forenede Staters Miljøstyrelse (Environmental Protection Agency), jf. artikel XII, stk. 2, i den gældende aftale[8].

- Generelle principper

Parterne anvender et fælles sæt energieffektivitetsspecifikationer og et fælles logo med det formål at fastsætte overensstemmende mål for fabrikanterne for derved at opnå den størst mulige virkning af deres individuelle bestræbelser vedrørende forsyning af og efterspørgsel efter sådanne produkttyper.

Parterne anvender det fælles logo til at identificere kvalificerede energieffektive produkttyper anført i bilag C.

Parterne sikrer, at de fælles specifikationer tilskynder til fortsat forbedring af effektivitet under hensyn til den mest avancerede teknik på markedet.

Det tilstræbes, at de fælles specifikationer kun opfyldes af de bedste 25% af de modeller, som der foreligger oplysninger om på det tidspunkt, hvor specifikationerne fastsættes, idet andre faktorer også tages i betragtning.

- Definitioner

I denne aftale forstås ved:

"Energy Star": det USA-registrerede symbol, der er anført i bilag A, og som ejes af De Forenede Staters Miljøstyrelse ("US EPA")

"Fælles logo": det USA-registrerede certificeringssymbol, der er anført i bilag A, og som ejes af US EPA

"Energy Star-symboler": "Energy Star" navnet og det fælles logo såvel som alle versioner af disse symboler, der måtte blive udviklet eller ændret af administrationsenhederne eller programdeltagerne, som defineret heri, herunder tegn eller symboler anført i bilag A

"Energy Star-mærkningsprogram": et program, der styres af en administrationsenhed under anvendelse af fælles energieffektivitetsspecifikationer, symboler og retningslinjer for udpegede produkttyper

"Programdeltagere": fabrikanter, leverandører og detailforhandlere, der sælger de udpegede energieffektive produkter, som opfylder specifikationerne, og som har valgt at deltage i Energy Star-mærkningsprogrammet ved registrering eller indgåelse af en aftale med en af parternes administrationsenhed

"Fælles specifikationer": gældende krav til energieffektivitet og ydelse, herunder prøvningsmetoder, anført i bilag C, der anvendes af administrationsenhederne og programdeltagerne for at afgøre, om energieffektive produkter kvalificerer sig til det fælles logo.

- Administrationsenheder

Hver part udpeger hermed en administrationsenhed, der er ansvarlig for gennemførelse af denne aftale ("administrationsenhederne"). Det Europæiske Fællesskab udpeger Kommissionen for De Europæiske Fællesskaber ("Kommissionen") som sin administrationsenhed. Amerikas Forenede Stater udpeger US EPA som sin administrationsenhed.

- Administrationen af Energy Star-mærkningsprogrammet

Hver administrationsenhed administrerer Energy Star-mærkningsprogrammet for de energieffektive produkttyper, der er anført i bilag C, ifølge de bestemmelser og betingelser, der er fastlagt i denne aftale. Programadministration omfatter registrering af frivillige programdeltagere, føring af listerne over programdeltagere og overensstemmende produkter og håndhævelse af betingelserne i retningslinjerne for korrekt anvendelse af Energy Star-navnet og det fælles logo i bilag B.

Energy Star-mærkningsprogrammet anvender de fælles specifikationer, der er anført i bilag C.

Hver administrationsenhed dækker omkostningerne ved alle sine aktiviteter i medfør af denne aftale.

- Deltagelse i Energy Star-mærkningsprogrammet

Enhver fabrikant, leverandør og detailforhandler kan deltage i Energy Star-mærkningsprogrammet ved at blive registreret som programdeltager hos en af parternes administrationsenhed.

Programdeltagerne må anvende det fælles logo til mærkning af kvalificerede produkter, der er blevet afprøvet i deres egne anlæg eller af et uafhængigt testlaboratorium, og som opfylder de fælles specifikationer i bilag C, og de kan udstede leverandør- eller fabrikanterklæring herom.

Når en parts administrationsenhed registrerer en programdeltager i Energy Star-mærkningsprogrammet, anerkendes denne registrering af den anden parts administrationsenhed.

For at lette anerkendelsen af programdeltagere i Energy Star-mærkningsprogrammet i overensstemmelse med foregående afsnit samarbejder administrationsenhederne for at føre fælles lister over alle programdeltagere og produkter, der kvalificerer sig til det fælles logo.

Uanset de procedurer med leverandør- eller fabrikanterklæring, der er anført i andet afsnit af dette kapitel, bevarer administrationsenheden retten til at afprøve eller på anden vis undersøge de produkter, der sælges eller er blevet solgt på deres territorier (i Det Europæiske Fællesskabs medlemsstater for Kommissionens vedkommende) for at afgøre, om produkterne er i overensstemmelse med de fælles specifikationer i bilag C. Administrationsenhederne meddeler og samarbejder fuldt ud med hinanden for at sikre, at alle produkter, der bærer det fælles logo, opfylder de fælles specifikationer i bilag C.

- Programkoordinering parterne imellem

Parterne opretter en teknisk kommission, der skal undersøge gennemførelsen af denne aftale, og som er sammensat af repræsentanter fra deres respektive administrationsenheder.

Den tekniske kommission mødes principielt hver år og drøfter efter anmodning fra en af administrationsenhederne spørgsmål vedrørende funktionen og administrationen af Energy Star-mærkningsprogrammet, de fælles specifikationer i bilag C, produktdækning og fremskridt med hensyn til at nå målsætningerne for denne aftale.

Ikke-parter (herunder andre regeringer og industrirepræsentanter) kan deltage i den tekniske kommissions møder som observatører, medmindre de to administrationsenheder i enighed træffer anden bestemmelse.

- Registrering af Energy Star-symboler

US EPA har som ejer af Energy Star-symbolerne registreret symbolerne i Det Europæiske Fællesskab som EF-varemærker. Kommissionen vil ikke forsøge eller foretage registrering af Energy Star-symboler eller eventuelle varianter heraf i noget land.

US EPA bekræfter ikke betragte det som en krænkelse af disse symboler, hvis Kommissionen eller en programdeltager, der er registreret af Kommissionen, anvender symbolet eller mærkningen som anført i bilag A i overensstemmelse med aftalens bestemmelser.

- Håndhævelse og manglende overholdelse

For at beskytte Energy Star-symbolerne sikrer hver administrationsenhed, at Energy Star-symbolerne anvendes korrekt på deres territorium (i Det Europæiske Fællesskabs medlemsstater for Kommissionens vedkommende). Begge administrationsenheder sikrer, at Energy Star-symbolerne kun anvendes i den form, der fremgår af bilag A. Begge administrationsenheder sikrer, at Energy Star-symbolerne kun anvendes på den måde, der er anført i retningslinjerne for korrekt anvendelse af Energy Star-navnet og det fælles logo i bilag B.

Hver administrationsenhed sørger for, at der træffes øjeblikkelige og passende foranstaltninger mod programdeltagere, når den får kendskab til, at en programdeltager har anvendt et krænkende symbol eller har anbragt Energy Star-symboler på et produkt, der ikke er i overensstemmelse med de fælles specifikationer i bilag C. Sådanne foranstaltninger omfatter, men er ikke begrænset til, følgende:

- programdeltageren informeres skriftligt om den manglende overholdelse af betingelserne i Energy Star-mærkningsprogrammet

- der udarbejdes ved forhandlinger en plan for at opnå overholdelse, og

- hvis der ikke kan opnås overholdelse, ophæves programdeltagerens registrering om nødvendigt.

Hver administrationsenhed sikrer, at der træffes alle rimelige foranstaltninger for at få en enhed, der ikke er programdeltager, til at ophøre med enhver uautoriseret anvendelse af Energy Star-symboler eller anvendelse af et krænkende symbol. Sådanne foranstaltninger omfatter, men er ikke begrænset til, følgende:

- enheden, der anvender Energy Star-symboler, oplyses om Energy Star-mærkningsprogrammets krav og retningslinjerne for korrekt anvendelse af Energy Star-navnet og det fælles logo, og

- enheden opfordres til at blive programdeltager og registrere kvalificerede produkter.

Hver administrationsenhed underretter øjeblikkelig den anden parts administrationsenhed om krænkelser af Energy Star-symboler, som den har fået kendskab til, samt om de foranstaltninger, der træffes for at bringe en sådan krænkelse til ophør.

- Procedurer for ændring af aftalen og dens bilag A og B og for tilføjelse af nye bilag

Administrationsenhederne kan foreslå ændringer til denne aftale og dens bilag A og B, og kan foreslå nye bilag til aftalen.

Et ændringsforslag forelægges skriftligt og drøftes på den tekniske kommissions næstfølgende møde, forudsat at det er blevet meddelt den anden administrationsenhed mindst tres dage forud for et sådant møde.

Ændringer til denne aftale og dens bilag A og B og beslutninger om at tilføje nye bilag foretages ved fælles aftale mellem administrationsenhederne.

- Procedurer for ændring af bilag C

En administrationsenhed, der ønsker at ændre bilag C for at revidere gældende fælles specifikationer eller for at tilføje en ny produkttype ("foreslående administrationsenhed"), følger den fremgangsmåde, der er anført i første og andet afsnit af det foregående kapitel, og medtager i sit forslag:

- en påvisning af, at der vil opnås betydelige energibesparelser ved at revidere specifikationerne eller ved at tilføje en ny produkttype

- krav til energiforbruget i de forskellige elforbrugstilstande

- oplysninger om de standardiserede prøvningsprotokoller, der skal benyttes til vurdering af produktet

- bevis for eksisterende fabrikantuafhængig teknologi, der vil muliggøre omkostningseffektive energibesparelser uden at påvirke produktets ydeevne negativt

- oplysninger om anslået antal produktmodeller, der vil opfylde de foreslåede specifikationer, og hvilken omtrentlig markedsandel, de udgør

- oplysninger om holdningen i de industrigrupper, der måtte blive berørt af den foreslåede ændring

- en foreslået dato for gennemførelse af de nye specifikationer under hensyntagen til produktets livscyklus og produktionsplaner.

Foreslåede ændringer, som accepteres af begge administrationsenheder, træder i kraft på den dag, som de to administrationsenheder bliver enige om.

Hvis den anden administrationsenhed ("indsigende administrationsenhed") efter modtagelse af et forslag i henhold til første og andet afsnit af det foregående kapitel mener, at forslaget ikke opfylder kravene i først afsnit i dette kapitel, eller på anden måde har indsigelser mod forslaget, skal den straks (normalt på det næstfølgende møde i den tekniske kommission) skriftligt meddele den foreslående administrationsenhed sin indsigelse og medsende eventuelle foreliggende oplysninger til støtte for indsigelsen, f.eks. oplysninger, der viser, at forslaget, hvis det vedtages, sandsynligvis vil:

- give en virksomhed eller en industrigruppe uforholdsmæssig og urimelig markedsindflydelse

- modvirke den overordnede industrideltagelse i Energy Star-mærkningsprogrammet

- være i modstrid med dens love og forskrifter, eller

- pålægge belastende tekniske krav.

Administrationsenhederne skal gøre deres bedste for at nå til enighed om den foreslåede ændring på det første møde i den tekniske kommission efter forslagets fremsættelse. Hvis administrationsenhederne ikke kan nå til enighed om den foreslåede ændring på den tekniske kommissions møde, skal de forsøge at nå til enighed skriftligt inden det efterfølgende møde i den tekniske kommission.

Hvis parterne efter det efterfølgende møde i den tekniske kommission ikke kan nå til enighed, trækker den administrationsenhed, der har rejst forslaget, dette tilbage; med hensyn til forslag om at revidere gældende specifikationer udgår den tilsvarende produkttype af bilag C fra en dato, som administrationsenhederne skriftligt bliver enige om. Alle programdeltagere informeres om denne ændring og om, hvilke fremgangsmåder der skal følges for at gennemføre ændringen.

Når administrationsenhederne udarbejder nye specifikationer eller reviderer gældende specifikationer, sørger de for effektiv koordinering og høring internt og med deres respektive interessegrupper, især hvad angår indholdet i arbejdsdokumenter og tidsplaner.

- Almindelige bestemmelser

Denne aftale omfatter ikke andre miljømærkningsprogrammer, som måtte blive udarbejdet og vedtaget af parterne.

Alle de foranstaltninger, der iværksættes i henhold til denne aftale, er underkastet hver parts gældende love og forskrifter og betinget af, at relevante midler og ressourcer er til rådighed.

Parternes rettigheder og forpligtelser i henhold til bilaterale, regionale eller multilaterale aftaler, der er indgået forud for denne aftales ikrafttrædelse, berøres ikke af denne aftale.

Med forbehold af andre bestemmelser i denne aftale kan begge administrationsenheder gennemføre mærkningsprogrammer vedrørende produkttyper, der ikke er medtaget i bilag C. Uanset andre bestemmelser i denne aftale kan ingen af parterne hindre indførsel, udførsel, salg eller distribution af produkter, fordi de bærer energieffektivitetssymboler fra den anden parts administrationsenhed.

- Ikrafttrædelse og varighed

Denne aftale træder i kraft på den dag, hvor parterne hver især har meddelt den anden skriftligt, at deres respektive nationale procedurer, der er nødvendige for dens ikrafttrædelse, er afsluttet.

Denne aftale gælder i en periode på fem år. Mindst et år inden denne periodes udløb mødes parterne for at drøfte aftalens forlængelse.

- Ophør

Hver af parterne kan til enhver tid bringe denne aftale til ophør, forudsat at det med en frist på tre måneder meddeles den anden part skriftligt.

Hvis denne aftale bringes til ophør eller ikke fornyes, meddeler administrationsenhederne alle de programdeltagere, der er registreret hos dem, at det fælles program er bragt til ophør. Administrationsenhederne meddeler desuden de programdeltagere, der er registreret hos dem, at hver administrationsenhed kan fortsætte mærkningsaktiviteterne ifølge to separate individuelle programmer. I så fald vil Det Europæiske Fællesskab ikke anvende Energy Star-symbolerne. Kommissionen sikrer, at den selv, Det Europæiske Fællesskabs medlemsstater og alle programdeltagere, der er registreret hos den, ophører med at anvende Energy Star-symbolerne fra den dato, administrationsenhederne skriftligt er blevet enige om. Forpligtelserne i dette afsnit fortsætter efter aftalens ophør.

- Bilag A til aftalen

Bilag A viser det fælles logo.

- Bilag B til aftalen

Bilag B indeholder retningslinjerne for anvendelsen af det fælles logo.

- Bilag C til aftalen

Bilag C indeholder de fælles tekniske specifikationer for udstyr, der er omfattet af aftalen, dvs. computere, computerskærme, billedhåndteringsudstyr (printere, kopimaskiner, scannere og kombinerede maskiner), faxmaskiner og frankeringsmaskiner - i den seneste udgave, der foreligger på tidspunktet for underskrivelsen af aftalen.

2. Kommissionen aflægger beretning for Rådet om resultaterne af forhandlingerne og om eventuelle problemer, som måtte opstå under forhandlingerne.

[1] EFT L 172 af 26.6.2001, s. 3

[2] EFT L 99 af 17.4.2003, s. 47.

[3] EFT L 332 af 15.12.2001, s. 1.

[4] Grønbog om energieffektivitet - eller hvordan vi kan få mere ud af mindre, KOM(2005) 265 endelig, juni 2005.

[5] "Technical and legal application possibilities of the compulsory labelling of the standby consumption of electrical household and office appliances", Fraunhofer-Institute for Systems and Innovation Research, Karlsruhe, München, Dresden, juni 2005.

[6] EFT L 297 af 13.10.1992, s. 16.

[7] EFT L 191 af 22.7.2005, s. 29.

[8] EFT L 172 af 26.6.2001, s.3.